കവിതകൾ (ചട്ടമ്പിസ്വാമികൾ)/കവിതക്കത്ത്
മറ്റൊരിക്കൽ ചട്ടമ്പിസ്വാമികൾ പെരുന്നെല്ലിക്കയച്ച ഒരു കത്തിലെ മൂന്നു ശ്ലോകങ്ങൾ 

മാണിക്യമാമലയിൽ മഞ്ഞുജലക്കുളത്തിൻ-
കോണിൽക്കുരുത്തുവളരും  ചെറുകൈതതന്നിൽ 
കാണെക്കൊതിക്ക വിലസുന്ന സുമത്തെ വെല്ലും  
കായത്തെയൊന്നു കണികാണ്മതിനെന്നു കിട്ടും  !
കപോതമേ ! കല്പകസുനമേ ! ന -
ല്ലപാരസന്തോഷസമുദ്രമേ ! കേൾ 
കൃപാമൃതച്ചാർത്തു തുളുമ്പിടും  നി -
ന്നപാംഗമോർത്തിട്ടലയുന്നു ചിത്തം  
ഏറെത്താമസിയാതെ വന്നു തവ മെയ്	
കെട്ടിപ്പുണർന്നെങ്കിലേ നീറിടും  
മനമാറുകൊള്ളു സതതം 
കൂറുള്ള മാറുള്ള ഹേ 
	

കൊറ്റിനാട്ടു നാരായണ പിള്ള സ്വാമികൾക്കയച്ച രണ്ടു പദ്യങ്ങൾ 
ഓടിച്ചാടിനടന്നുവന്നു മടിയിൽ 
ഡിമ്മെന്നിടിക്കും  വിധൗ
കൂടിക്കൂടിവരുന്ന നന്മധുരമാം  
ക്ഷീരം  നുകർന്നും  മുദാ -
കൂടിത്തള്ളയുമായനാരതമിരു -
ന്നീടും  പശുക്കുട്ടി വേർ -
പാടിൽപ്പെട്ടുഴലുന്ന പോലെ വിരഹം  
ചേർക്കുന്നു ദുഃഖാർണ്ണവേ
ഇന്നുമേട്ടിലെനിക്കുദിച്ചൊരസുഖം  
സർവം  ഭവദ്ദർശനം  
തന്നാലെന്നിയൊഴിക്കുവാൻ പണി തുലോ -
മാകുന്നു വേകുന്നകം  
എന്നാലും  തവ ദിവ്യരൂപകമേ 
കാണുമ്പൊഴല്പം  സുഖം  
ചേർന്നാണത്ര ദിനം  നയിപ്പതു ഗുരോ
മാം പാഹി നിത്യം  മുദാ

ഇവയ്കു ചട്ടമ്പിസ്വാമികളയച്ച മറുപടി

പൊന്നമ്മാ,തങ്കമേയെന്നിരുനയനമണി -
ക്കാതലേ ഭൂതലേയ -
മ്മിന്നിൻകൂട്ടം  സ്വരൂപിച്ചൊളിവഴിചിതറും  
കോമളാംഗാമലാബ്ധേ !
കന്നൽക്കും  തോലുനൽകും  തവ മധുരമൊഴി -
ത്തേനൊഴുക്കുന്മുഖത്തേ -
ക്കെൻ കർണങ്ങൾ രണ്ടൂം  വരുവതിനരുളും  
ചന്ദ്രചൂഡ, ന ജാനേ
ശ്രീമാനായും  ചിരംജീവികളിലൊരുവനാ
യും  ശിവജ്ഞാനിവർഗ
ക്കോനായും  ധീരനായും  സുജനഹൃദയമാ -
മാമ്പലിന്നിന്ദുവായും  
സീമാതീനാനുകമ്പാമൃതജലനിധിയാ
യും  ജനങ്ങൾക്കശേഷം  
നേതാവായും  ഭവിച്ചിങ്ങുരുതരസുഖിയായ്
വാഴ്ക നീ വാഴ്കയെന്നും  

ചട്ടമ്പിസ്വാമികളുടെ കവിതകൾ